อุบัติเหตุ ป้องกันได้
เมื่อต้นเดือนที่ผ่านมา องค์การอนามัยโลกได้ออกรายงานความปลอดภัยทางถนน ปี 2556 พบว่ารายงานความปลอดภัยทางถนนของโลก ปี 2556 พบว่า การบาดเจ็บจากอุบัติเหตุทางถนนเป็นสาเหตุการเสียชีวิตอันดับ 8 ของโลก ส่วนใหญ่เกิดกับเด็กและเยาวชน อายุระหว่าง 15-29 ปี ซึ่งหากแต่ละประเทศทั่วโลกยังไม่ดำเนินการจัดการเรื่องความปลอดภัยทางถนน คาดว่าจะมีเด็กและเยาวชนเสียชีวิตจากอุบัติเหตุทางถนน จะขยับขึ้นมาเป็นอันดับ 5 ของโลก ภายในปี 2573
23 พ.ค. 2556

เมื่อต้นเดือนที่ผ่านมา องค์การอนามัยโลกได้ออกรายงานความปลอดภัยทางถนน ปี 2556 พบว่ารายงานความปลอดภัยทางถนนของโลก ปี 2556 พบว่า การบาดเจ็บจากอุบัติเหตุทางถนนเป็นสาเหตุการเสียชีวิตอันดับ 8 ของโลก ส่วนใหญ่เกิดกับเด็กและเยาวชน อายุระหว่าง 15-29 ปี ซึ่งหากแต่ละประเทศทั่วโลกยังไม่ดำเนินการจัดการเรื่องความปลอดภัยทางถนน คาดว่าจะมีเด็กและเยาวชนเสียชีวิตจากอุบัติเหตุทางถนน จะขยับขึ้นมาเป็นอันดับ 5 ของโลก ภายในปี 2573
ขณะที่ อัตราส่วนผู้เสียชีวิตจากอุบัติเหตุทางถนนต่อประชากร 1 แสนคน พบว่า ประเทศไทยอยู่อันดับ 3 ของโลก และเป็นอันดับ 1 ของภูมิภาคเอเชียตะวันออกเฉียงใต้ โดยคาดการณ์จำนวนผู้เสียชีวิตทั้งหมดในประเทศไทย ในปี 2554 อยู่ที่ 26,312 คน สอดคล้องกับข่าวสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) รายงานสถิติการจ่ายค่าสินไหมรถยนต์ภาคสมัครใจในเดือน ม.ค. 2556 มีมูลค่าสูงกว่า 4,260 ล้านบาท เพิ่มขึ้นจากช่วงเดียวกันของปีก่อนถึง 45.84% และหากมองสาเหตุของการเสียชีวิตของคนไทย อุบัติเหตุคือสาเหตุที่ทำให้คนไทยเสียชีวิตมากที่สุดเป็นอันดับสองรองจากมะเร็ง
อุบัติเหตุไม่ใช่เรื่องของโชคชะตาเพราะส่วนใหญ่เกิดจากความประมาท อย่างเมื่อสัปดาห์ที่ผ่านมา ที่รถเครนไปเกี่ยวสะพานลอยบริเวณถนนบรมราชชนนีหล่นทับคนขับรถปิกอัพเสียชีวิต การมองว่าเป็นเคราะห์กรรมของคนขับรถปิกอัพเป็นการมองที่ง่ายเกินไป เพราะสาเหตุที่เกิด เกิดได้หลายสาเหตุ เช่น จากความประมาทของคนขับ เกิดจากการไม่มีระบบการจราจรที่ดี เช่น ป้ายบอกระดับความสูงของสะพาน เพราะมีการปรับพื้นผิวถนนจากผลกระทบน้ำท่วม ทำให้ระดับความสูงเปลี่ยนไป ผู้เกี่ยวข้องควรหาทางแก้ไข ป้องกันไม่ให้เกิดขึ้น
ป้องกันไม่ให้เกิดดีที่สุด คือ อย่าประมาท ตัวอย่าง ถ้าเราใช้รถ ก็ต้องพิจารณาว่าภัยที่จะเกิดกับเราได้มีอะไรบ้าง เช่น รถชน ไม่เราชนเขา เขาก็ชนเรา การป้องกันไม่ให้เกิด ก็โดยการลดโอกาสที่มันจะเกิด โดยการลดสภาวะส่งเสริมภัย เช่น การตรวจเช็กสภาพรถอย่างสม่ำเสมอ ไม่ขับรถตอนเมา ไม่ขับรถตอนที่สภาพร่างกายไม่พร้อม ไม่ขับรถเร็ว เป็นต้น อันนี้รวมถึงกรณีเรานั่งรถคนอื่นที่มีลักษณะอย่างที่กล่าวไปแล้ว มาปีนี้อาจต้องเพิ่มอีกอย่าง คือ คนขับไม่มีประสบการณ์จากโครงการรถคันแรก ซึ่งประสบการณ์น้อย แต่มีพลังสูง จึงมักขับรถเร็ว ประมาท
ป้องกันผลเสียหาย แม้การป้องกันไม่ให้เกิดดีที่สุด แต่เราก็ไม่อาจหลีกเลี่ยงอุบัติเหตุจากความประมาทของคนอื่นได้ ดังนั้นการป้องกันหรือบรรเทาผลเสียหายจึงเป็นสิ่งที่จำเป็น เพราะอุบัติเหตุเป็นสิ่งที่เกิดได้กับทุกคน สิ่งที่อยากขอแนะนำให้ทุกคนซื้อไว้ติดตัว เราสามารถเทียบความแตกต่างของประกันอุบัติเหตุ กับประกันชีวิต และประกันสุขภาพ ได้ดังนี้ครับ
คำแนะนำในการซื้อประกันภัยอุบัติเหตุส่วนบุคคล
1.จำนวนเงินเอาประกันภัยหรือทุนประกันภัยสูงสุด คือ วงเงินสูงสุดที่จะได้รับจากข้อตกลงคุ้มครองต่างๆ เราสามารถเลือกจำนวนวงเงินเอาประกันภัยนี้ได้ตามความพอใจ แต่ควรจะเหมาะสมกับรายได้ โดยปกติไม่ควรเกิน 100 เท่าของเงินเดือนที่ได้รับในปัจจุบัน หรือ 10 เท่าของรายได้ต่อปี
2.ค่ารักษาพยาบาล ประกันภัยอุบัติเหตุมีให้เลือกทั้งรูปแบบที่รวมค่ารักษาพยาบาล และไม่รวมค่ารักษาพยาบาลก็ได้ โดยเป็นค่ารักษาพยาบาลที่มีสาเหตุมาจากอุบัติเหตุ มิใช่การเจ็บป่วย ข้อดีคือสามารถเบิกได้ทั้งแบบคนไข้นอกหรือคนไข้ใน และสามารถเบิกได้ไม่จำกัดจำนวนครั้ง แต่ในการเบิกแต่ละครั้ง จะสามารถเบิกได้ตามค่าใช้จ่ายที่เกิดขึ้นจริงและต้องไม่เกินวงเงินเอาประกันภัย โดยปกติแพ็กเกจในการขายประกันภัยอุบัติเหตุมักจะกำหนดอยู่ที่ 10% ของวงเงินสูงสุดกรณีเสียชีวิต
3.ความคุ้มครองเพิ่มเติม ในกรมธรรม์ประกันภัยอุบัติเหตุจะมีรายละเอียดของข้อยกเว้นการจ่ายผลประโยชน์ไว้เป็นมาตรฐาน ซึ่งสามารถดูได้จากกรมธรรม์ประกันภัย แต่อย่างไรก็ดี ข้อยกเว้นบางประเภทสามารถที่จะขอขยายความคุ้มครองเพิ่มเติมได้ เช่น การขับขี่หรือโดยสารรถจักรยานยนต์ การจลาจล การนัดหยุดงาน ฯลฯ
4.การบริการ ชื่อเสียง และฐานะทางการเงินของบริษัท กรมธรรม์ประกันภัยอุบัติเหตุเป็นกรมธรรม์มาตรฐานเหมือนกันทุกบริษัท ค่าเบี้ยประกันภัยจะแตกต่างกันไปตามแบบของความคุ้มครองที่เลือกซื้อ ดังนั้นกรณีที่จะซื้อทำประกันภัยอุบัติเหตุควรพิจารณาถึงด้านอื่นๆ นอกเหนือไปจากราคา อาทิ ฐานะการเงินของบริษัทผู้รับประกันภัย ชื่อเสียงทั้งในด้านการบริการ และความน่าเชื่อถือ เพื่อให้การซื้อประกันภัยของเราได้รับความอุ่นใจ